
РЕГЛАМЕНТ
НА 
ФИЛОЛОГИЧЕСКИЯ ФАКУЛТЕТ КЪМ ПУ „ПАИСИЙ ХИЛЕНДАРСКИ“
ЗА РАЗРАБОТВАНЕ И ЗАЩИТА НА ДИПЛОМЕН ПРОЕКТ


	Съгласно чл. 57. от Правилника за учебната дейност в ПУ „Паисий Хилендарски“ и ал.:
(1) Обучението по всяка специалност от ОКС „бакалавър“ и „магистър“ завършва с държавен изпит или със защита на дипломна работа съобразно държавните изисквания за съответната ОКС и специалност. При обучение, предвиждащо придобиване на професионална квалификация „учител“, се провежда и държавен практико-приложен изпит. 
(2) (изм. – 29.06.2026 г.) Държавен изпит или защита на дипломна работа за всяка от формите на обучение се организират в рамките на две дипломни сесии. 
(3) Видът на държавните изпити се определят в учебните планове на специалностите, в съответствие с държавните изисквания. 
(4) (изм. – 27.10.2025 г.) До държавен изпит или защита на дипломна работа се допуска студент, който е завършил срока на обучение с успешно положени всички семестриални изпити, предвидени в учебния план на специалността. 
(5) Защита на дипломна работа имат право да избират студенти, отговарящи на условията, определени от съответния факултетен съвет.

I. ИЗИСКВАНИЯ КЪМ СТУДЕНТА

1) До разработване на дипломна работа се допускат семестриално завършили студенти, които имат общ успех не по-нисък от Много добър (4.50) от началото на образователния си цикъл до подаването на заявлението си по т. 3 – освен ако това не е единственият регламентиран начин за придобиване на ОКС „Бакалавър“ или „Магистър“ в учебния план на съответната специалност.
2) Избраната за разработване тема трябва да бъде в направлението на специалността, по която се е обучавал студентът – чл. 61. (1) от Правилника за учебната дейност в ПУ „Паисий Хилендарски“. Успехът по конкретната дисциплина, по която студентът желае да разработи дипломна работа, да бъде не по-нисък от Много добър (5.00).
3) Явяването на дипломна защита замества полагането на писмен държавен изпит със същата филологическа насоченост. Например, ако студентът желае да разработи дипломна работа, с която да се освободи от писмения държавен изпит по български език и литература, той трябва да я защити пред Държавната изпитна комисия по български език и литература – секция по „Езикознание“ или „Литературознание“. 
4) Студентът трябва да се информира за допълнителни изисквания, свързани с допускането до разработване на дипломна работа, които са приети с решение на катедрата, към която е зачислена дипломната работа. 
5) Студентът подава заявление по образец за допускане до разработване на дипломна работа до Ръководителя на катедрата, чийто представител е научният ръководител на дипломанта. Заявлението се подава чрез секретаря на съответната катедра до края на месец февруари от последния учебен семестър. При магистърските програми след придобито висше образование срокът за внасяне на заявлението е до края на месец април от последния учебен семестър за съответна магистърска програма. 
6) Ако научният ръководител е член на друг факултет към ПУ „Паисий Хилендарски“, заявлението по т. 5 се подава в Деканата на Филологическия факултет. Деканът или заместник-деканът по учебна дейност и учебни планове определят към коя катедра да бъде насочено за разглеждане заявлението. След проведеното обсъждане в Катедрата секретарят уведомява по електронна поща научния ръководител за взетото от Катедрения съвет решение.
7) Най-късно до 2 (две) седмици преди обявената дата за защита на дипломните работи студентът подава заявление за допускане. Заявлението се подава при инспектора на специалността и се резолира от Декана на ФФ. 
8) До 7 (седем) дни преди защитата студентът е длъжен да представи в катедрата, към която е зачислена дипломната работа, две подвързани копия на дипломния текст, както и попълнени декларации по образец (линк).
9) В срок до 7 (седем) дни преди защитата студентът трябва да приложи текста на дипломната си работа (в PDF формат) и попълнена анотационна карта по образец (линк).
10) След приключване на защитата едно от двете предоставени копия остава в архива на катедрата.

II. ПРАВА НА СТУДЕНТА
· Всеки студент има право да пише дипломна работа, ако отговаря на критериите по т. 1 и т. 2 от I. Изисквания към студента.
· Студентът има правото да заяви своите намерения за работа върху дипломен проект по избрана от него научна проблематика, като инициира разговори с преподаватели, отговарящи на т. 1 от III. Изисквания към научния ръководител.
· Студентът има право на регулярни срещи с научния си ръководител.
· Студентът има правото на научен консултант по изследваната проблематика, ако с научния ръководител преценят, че е необходимо. 



III. ИЗИСКВАНИЯ КЪМ НАУЧНИЯ РЪКОВОДИТЕЛ

1) Научен ръководител може да бъде преподавател от Филологическия факултет или други факултети на ПУ „Паисий Хилендарски“, както и представител на друго ВУ или научна организация.
2) Научният ръководител е задължен да провежда редовни срещи с дипломантите си, за да осъществява научно подпомагане и регулярен контрол върху напредъка им.
3) Научният ръководител се ангажира с намирането на подходящ рецензент, специалист в областта на дипломната работа, както и научен консултант (при необходимост поради специфичността на темата). Рецензентът се одобрява на Катедрен съвет и попълва рецензентска карта по образец.


IV. ПРАВА НА НАУЧНИЯ РЪКОВОДИТЕЛ

· Преподавателите, отговарящи на т. 1. и т. 2 от Изисквания към научния ръководител, имат правото да приемат или откажат ръководенето на дипломния проект, както и да поставят условия по неговото реализиране.
· Научният ръководител има правото да прекрати вече започналата работа по дипломния текст, ако студентът неглижира поставените му задачи, не спазва указанията или затруднява комуникацията.
· Научният ръководител има правото да не допусне дипломната работа до защита, ако прецени, че поставените задачи не са изпълнени, ако текстът не отговаря на изискванията от нормативната уредба и на научните критерии.


V. СТРУКТУРА И ТЕХНИЧЕСКИ ИЗИСКВАНИЯ 
КЪМ ДИПЛОМНАТА РАБОТА

· Обем на дипломната работа за придобиване на ОКС „Бакалавър“: от 30 до 60 страници основен текст (без приложенията и списъка на използваната литература).
· Обем на дипломната работа за придобиване на ОКС „Магистър“: от 50 до 80 страници основен текст (без приложенията и списъка на използваната литература).
· Заглавна страница по образец – изписват се темата на дипломната работа (Times New Roman  20, болд, подравняване: центрирано; разстояние между редовете – 1,15); подзаглавието се поставя в скоби и се форматира на Times New Roman  18, Italic (наклонен шрифт), подравняване: центрирано; разстояние между редовете – 1,15);  данните на студента (три имена, специалност, ОКС, факултетен номер – Times New Roman 12, междуредие – 1,5); данните на научния ръководител и научния консултант (академична длъжност, научна степен, имена, катедра – Times New Roman 12, междуредие – 1,15); месец (с думи) и град на защитата.
· Съдържание – изписва се с главни букви на Times New Roman 16, болд, центрирано. Оставя се един празен ред и се представят отделните части, оформени на Times New Roman 14, болд, двустранно подравняване, междуредие – 1,5 (за увода, обособените глави и заключението[footnoteRef:1]), а наименованията на главите – Times New Roman 14, Italic, двустранно подравняване, междуредие – 1,5 . Точките към всяка от главите на съдържанието се форматират на Times New Roman 14, двустранно подравняване, междуредие – 1,5. [1:  Ако има приложения, се оформят по същия начин.] 

· Основният текст се изписва на Times New Roman 13, двустранно подравнен, междуредие – 1,5. Разрешава се използването на специализирани шрифтове, когато научната проблематика на дипломната работа го изисква.
· Заглавията на отделните глави, включително уводът и заключението, се форматират на Times New Roman 14, главни букви, болд, центрирано, междуредие – 1,5.
· Бележките под линия се дават на всяка страница (Times New Roman 11, двустранно подравнени, междуредие – 1,15).
· Всяка част от дипломния текст (съдържание, увод, отделни глави и др.) започва на нова страница.
· Текстът на дипломната работа се разпечатва едностранно.
· Номерирането на страниците от дипломния текст става в долния десен ъгъл.
· Използваната литература към текст, написан на български език, се оформя на Times New Roman 13; двустранно подравняване, междуредие – 1,5. (Вижте примерите по-долу). Източниците се подреждат в азбучен ред по фамилията на автора. Ако са използвани две или повече публикации от един автор, излезли през една и съща година, към годината (без шпация) се поставя буква а, б, в (напр. 1986, 1986а, 1986б и пр.).


ИЗПОЛЗВАНА ЛИТЕРАТУРА
(Times New Roman 14, главни букви, болд, центрирано, междуредие – 1,5)

· Монографии и учебници:
(Фамилия на автора/авторите и година на издаване – болд: Фамилия, Лично име. Заглавие – Italic. Град: Издателство, година.).

Куцаров 2007: Куцаров, Ив. Теоретична граматика на българския език. Морфология. Пловдив: УИ „Паисий Хилендарски“, 2007.
Мавродиева, Тишева 2016: Мавродиева, Ив., Тишева, Й. От реферата до магистърската теза. Академично писане за студенти. София: БГ Учебник, 2016.
Цанева 2020: Цанева, М. Броеница из гънките на паметта. София: Колибри, 2020.

· Статии:
Георгиев 1985: Георгиев, Вл. Възникване на нови сложни глаголни форми със спомагателен глагол „имам“. // Проблеми на българския език. София: БАН, 1985, 113 – 137.
Ничева 1979: Ничева, К. Пътища за възникване на фразеологизмите (върху материал от българския език). // Известия на Института за български език. София: АИ „Проф. Марин Дринов“, 1979. кн. XXIII, с. 177 – 226.

· Сборници и речници:
Герджикова и кол. 2016: Герджикова, М., Попова, О., Кръстева, Ил. Речник на понятията и литературните термини в обучението по литература (9. – 12. клас). София: Булвест 2000, 2016.

· Електронни източници:
<http://belb.info/personal/almaleh/Almalech_ZVUK_I_TCVIAT.pdf> (12.02.2022).

*Всяка катедра си запазва правото да има специфични изисквания към дипломния текст.

Катедри в рамките на Филологическия факултет:
Английска филология
Български език
Българска литература и теория на литературата
История на литературата и сравнително литературознание
Общо езикознание и история на българския език
Романистика и германистика
Руска филология
Славистика


Защитите на дипломните работи се провеждат спрямо утвърдените правила за организация на учебния процес.

